Manera a wordo menciona na varios ocacion, un di e prioridadnan di Gabinete Wever-Croes ta pa trece stabilidad y progreso den San Nicolas. Pa por logra yega na cumpli cu e deseo di esnan cu ta biba eynan, Prome Minister Evelyn Wever-Croes ta reuni regularmente cu San Nicolas Business Association (SBNA), pa asina haya un idea di kico ta loke enberdad e bario di San Nicolas ta desea.
E ultimo reunion cu Prome Minister tabata tin cu SNBA tabata siman pasa, na unda el a sinta cu presidente di SNBA, señor Errol de Freitas pa combersa riba varios tema importante cu tin andando pa San Nicolas. Durante e reunion a cubri e tema di e desaroyo den caya grandi di San Nicolas, e trabounan di embeyecimento cu DOW lo cuminsa pronto cu nan, y e status di hotel Secrets.
Tambe a toca e tema di insiguridad den trafico na Seroe Colorado, caminda hendenan ta core auto iresponsabel, causando varios accidente cu den pasado hasta a cobra bida di varios ciudadano. Esaki ta un tema hopi importante cu ya caba tin atencion di Minister di Husticia, cu ta trahando na pone "verkeersdrempel" pa purba mitiga e problema.
"E tabata un reunion positivo, na unda a combersa riba tur e desaroyonan cu ta premira pa centro di San Nicolas, y caminda cu hunto cu SNBA lo dialoga pa yega na e miho forma pa ehecuta nan. Mi lo sigui reuni riba un base continuo cu SNBA, pa asina hunto nos por logra cosnan grandi pa San Nicolas", Prome Minister a expresa.